
Lovord



«Med en sterk og unik stemme skaper Deanna Raybourn

uforglemmelige karakterer i en meget detaljert verden.

Dette er historiefortelling på sitt mest fengslende.»

–Nora Roberts, New York Times bestselgerforfatter



«En særdeles godt gjennomført debut… Fingerferdig historisk skildring (og) strålende førstepersonsfortelling.»

–Publishers Weekly 



«En fryktløs heltinne og en talentfull, hemmelighetsfull helt.

Tilhengere av romantisk spenning kan ikke kreve mer

–bortsett fra en lovet oppfølger.»

–Kirkus Reviews 



«Et meget godt valg for lesere av spenning,

historisk fiksjon og/eller romantikk.»

–Library Journal 


DEANNA RAYBOURN

Ørkenens hemmelighet

OVERSATT AV Mona Berge


Til Tara Parsons på dette første store eventyret.


To små skikkelser slo mot steinen. Jenta hadde besvimt og lå på guttens arm. Med sine siste krefter trakk Peter henne opp til toppen av steinen og la seg ned ved siden av henne. Selv om han også var besvimelsen nær, så han at vannet steg. Han visste at de snart ville drukne, men det var ikke mer han kunne gjøre…

–Vi ligger på steinen, Wendy, sa han, –men den blir stadig mindre. Snart vil vannet stige over den.

Hun forsto ikke nå heller.

–Vi må dra, sa hun, nesten muntert.

–Ja, svarte han svakt.

–Skal vi svømme eller fly, Peter?

–Peter og Wendy, J. M. Barrie


KAPITTEL 1

Ørkenen er et ensomt sted i seg selv, og ingenting kan måle seg med den følelsen av ensomhet som oppstår når man er sammen med en man elsket, men som sluttet å elske en. Det tok slutt i ørkenen, i den steinete utkanten av Badiyat ash-Sham –Den syriske ørkenen, med en mann jeg allerede hadde begravet en gang. Men det begynte i Roma, slik alle eventyr bør, og det startet med en skjennepreken.

–Jeg vet at du liker å gjøre en stor entré, men å kjøre ambassadørens bil gjennom hans kones rosehage, var vel litt drøyt, eller hva, tante Dove?

Tante Dove grep pakken med brev og avisutklipp hun hadde fått tilsendt fra den britiske ambassadørens kontor og begynte å se gjennom den. –Å, se hva New York-avisen skrev om oppholdet vårt i Bulgaria. Var det ikke søtt av tsar Boris å la oss lande der?

Hun bøyde seg over skulderen min, og turbanen hennes gled litt frem. Hun skjøv den tilbake på plass med en stiv finger og ga meg utklippet. –Men jeg likte virkelig ikke de lystne blikkene han sendte deg, sa hun og kikket på bildet. –Det kunne vel ha vært verre, kanskje. Han har en ganske fin bart, og jeg ville heller ha satset på å bli gift med ham fremfor å tilbringe enda en kveld med de skurkene i London.

–Ritz blir ikke drevet av skurker, tante.

–De skapte fryktelig mye oppstuss på grunn av Arthur, sa hun med et kort nikk mot den lille, grønne papegøyen som drakk fra tekoppen hennes. –Han mente jo ikke å søle sånn, men han ble skremt av en buss. Hun kurret til ham, og han stakk ut den lille tungen for å drikke mer te.

Tante Dove smulte opp en kjeks til ham mens jeg så strengt på henne. –Ikke skift emne. Ambassadørens kone er veldig opprørt på grunn av rosene. Hun sier at de er helt ødelagt og at det vil koste sytti pund å erstatte dem.

–Ikke tenk på det, vennen min. Jeg har allerede snakket med ambassadøren. Han er villig til å overse den lille episoden med rosene hvis jeg spiser middag med en venn av ham, en eller annen amerikansk riking som strør om seg med penger. Mannen har visstnok planer om å sponse oss. Han eier et selskap, noe som har med pulver å gjøre –vaskepulver? Jeg husker ikke. Uansett, litt sjarm og et glimt av en ankel bør gjøre susen.

Jeg snurpet munnen. –Kynisme er et lite tiltrekkende trekk hos en kvinne, tante Dove.

–Det samme kan sies om å sulte, sa hun mildt irettesettende.

Jeg sukket og tok bunken med brev og utklipp. Min plan om å fly min lille, søte todekker over de sju hav, holdt ulvene unna, men bare så vidt. Journalister elsket historien siden overskriftene praktisk talt skrev seg selv –Sosietspilot vil krysse de sju hav –men avisartikler betalte ikke regningene. Vår lille gruppe med bidragsytere måtte hele tiden beroliges –en jobb jeg stort sett overlot til tante Dove. Jeg kunne smile og smiske med dem når jeg måtte, men det ga meg alltid en ekkel smak i munnen.

Døren ble åpnet, og Wally, min mekaniker og beste venn, kom inn –en meter og åttitre centimeter av perfekt, engelsk gentleman. Han dumpet ned i nærmeste stol med et sukk, og tante Dove skjenket i en kopp te til ham.

–Jeg fortjener noe sterkere, sa han til henne med et kjærlig smil.

–Hvordan står det til med babyen min, Wally? Mitt elskede fly hadde fått noen stygge skader etter landingen i Roma, men hvis noen kunne fikse det, var det Wally. I Londons sosietet var han offisielt kjent som Vyvyan Walters, eldste sønn og arving til viscount Walters, men han trivdes aller best når han fikk bytte ut sine Savile Row-dresser med en kjeledress og finne frem skiftenøkkelen.

–Jolly Roger er i særdeles dårlig forfatning, forkynte han alvorlig. Jeg ble ikke så veldig overrasket.

–Men du kan redde henne? Det var ikke bare reisen jeg tenkte på. Jeg hadde kanskje kjøpt et brukt fly for å skape meg et levebrød, men i løpet av reisen var hun –flyet var en dame –blitt noe mer, omtrent som et eksotisk kjæledyr som krevde mye oppmerksomhet og som var forferdelig dyr i drift.

–Jeg kan det, men jeg skjønner egentlig ikke vitsen med det hvis du skal være så skjødesløs med henne. Jeg har sagt det før, hun er skjør.

Jeg sendte ham et slengkyss. –Jeg er en bølle, og du er en prins, Wally. Jeg kastet en bunke brev til ham. –Posten ventet på oss. Hvis jeg ikke tar feil, er det brev fra faren din der.

Han stønnet. –Det er vel det samme, gamle refrenget. Han senket stemmen og hermet etter faren. –«Hvorfor kan du ikke slå deg til ro? Det er på høy tid, gutt. Tittelen trenger en arving. Jeg ville til og med ha gitt min velsignelse til at du giftet deg med den Starke-kvinnen, hvis bare du ga meg en sønnesønn.»

Tante Dove ristet på hodet så turbanen vaklet. –Den eldre generasjonen kan være så nådeløs overfor de unge. Wally og jeg utvekslet et lattermildt blikk. Tante Dove var minst tjue år eldre enn faren til Wally.

Vi tilbrakte en hyggelig halvtime med å lese brev og utklipp fra forskjellige aviser. Jeg leste det siste med velkjent irritasjon. –Herregud, de prøver ikke å være originale engang. Det er alltid det samme –«Eventyreren og piloten Evangeline Merryweather Starke har satt seg fore å fly sin todekker, som hun kaller Jolly Roger, over de sju hav. Mrs Starke reiser med sin tante, den legendariske oppdagelsesreisende lady Lavinia Finch-Pomeroy, eneste overlevende datter av den sjuende jarlen av Sheridan, sin mekaniker, aristokraten Vyvyan Walters og lady Lavinias papegøye, Arthur Wellesley. Mrs Starkes avdøde ektemann var Gabriel Starke, oppdagelsesreisende, fjellklatrer og arkeolog. Han forsvant da det portugisiske skipet Lusitania forliste.» Til min store avsky var det trykket et bilde av Gabriel ved siden av bildet av tante Dove og meg i våre flygerdrakter. Bildet av ham var tatt like før vi giftet oss. Jeg slengte utklippet bort til tante Dove.

–Hmpf, snøftet hun og så på bildet av Gabriel. –Jeg sa alltid at han var for pen for sitt eget beste. Det er ikke bra for en manns karakter å ha et slikt ansikt.

Det hadde hun rett i. Hvis han hadde vært en skulptur, ville Gabriel Starke ha vært et mesterverk, skapt av et geni. Hvert eneste trekk var nydelig utmeislet og formet med kjærlig omhu. Fra de mest slående blå øyne jeg hadde sett, til en hake med en markert kløft, var han ubeskrivelig flott. Det var grenseløst irriterende.

Tante Dove sukket. –Jeg tenkte alltid at han så ut som en seraf, en av disse edle krigerenglene som er så overjordisk vakre.

Jeg skar en grimase. –Hvis Gabriel Starke var en engel, kan jeg forsikre deg om at han var en fallen sådan.

Hun gransket artikkelen og så opp. –Er det riktig å kalle deg enke, vennen min? Da Gabriel døde, var du i ferd med å skille deg fra ham. Hun ga meg utklippet tilbake, og jeg så ned på bildet av mannen jeg litt for raskt hadde giftet meg med. Fotografen måtte ha irritert ham. Jeg kjente igjen det ansiktsuttrykket veldig godt. De halvlukkede øynene betydde at han kjedet vettet av seg, men det lille smilet som kruset seg om munnen hans, viste at han pønsket på et eller annet. Han ville sannsynligvis more seg på en annens bekostning.

–Han døde før skilsmissen ble formalisert, minnet jeg henne på, en smule krast.

Tante Dove fortsatte ufortrødent: –Synd at de ikke ga ham en ærestittel posthumt så du kunne ha blitt lady Starke.

Jeg overhørte henne og krøllet sammen utklippet. –Jeg burde ta tilbake pikenavnet mitt. Hvis jeg reiste under navnet Merryweather, ville alt dette med Starke blitt glemt.

Wally snøftet og smulte opp en ny kjeks til Arthur.

–Å, nei, Wally, protesterte tante Dove. –Han begynner å bli tykk.

Wally skulle til å ta vekk asjetten, men Arthur var kjapp til å bite ham i hånden, bare nok til at litt blod piplet frem.

–Fjærkledde satan, mumlet Wally og sugde på fingeren.

–Faen ta keiseren, sa Arthur og nikket fornøyd. Han satte i gang med å fortære kjeksen, og tante Dove slo oppgitt ut med hendene.

–Greit, spis i vei, men kom ikke til meg og klag over dårlig fordøyelse, advarte hun. Hun ristet på hodet. –Det nytter ikke å diskutere med papegøyer. De snakker, ja, men de lytter aldri.

Hun kikket på klokken, reiste seg og samlet sammen brevene. –Du verden, se på klokken, og jeg som skal spise middag med en savojardisk prins i kveld. Jeg tror jeg kanskje har vært forlovet med ham en gang.

–Du tror det? spurte Wally forbløffet.

Tante Dove smilte søtt. –1878 er et år jeg husker lite av, gutten min. Det var det året jeg oppdaget absint. Vel, dere barn får ha en hyggelig kveld. Ikke sitt oppe og vent på meg. Kom igjen, Arthur. Han fløy bort og satte seg på skulderen hennes, og så opp på toppen av turbanen. Han klarte så vidt å unngå den enorme smaragdbrosjen hun hadde festet den med.

De feide ut i en sky av fjær og parfyme, og Wally snudde seg mot meg. –Er det veldig galt at jeg vil bli din tante Dove når jeg blir stor?

–I så fall har det ingenting å gjøre med at du blir stor, sa jeg mens jeg fortsatte å bla gjennom brevene mine. –Hun tror fremdeles at hun er tjue og utforsker verden som en viktoriansk eventyrerinne. Det har aldri falt henne inn at tiden har gått. Å, her er et brev fra drivstoffselskapet.

–Hva står det?

–Jeg tør ikke å åpne. Den siste regningen var rett og slett avskyelig. Jeg skal se på det i morgen, og kanskje jeg er så heldig at jeg forlegger det innen den tid. Jeg la regningene til side og leste de mest saftige nyhetene hjemmefra høyt for Wally.

Han strakte ut de lange bena og foldet hendene bak hodet. Nå og da kom han med en kommentar til sladderen. –Jeg kan ikke fatte at Delilah Drummond har giftet seg igjen allerede. Sengen var ikke blitt kald engang før hun sa ja til den russiske aristokraten… Han holdt inne. –Evie? Hva er det?

Jeg stirret på bildet som nettopp hadde falt ned fra haugen av utklipp. Hånden min føltes iskald, kaldere enn en levende hånd burde føles.

–Evie? Det ser ut som om du har sett et spøkelse, sa Wally.

–Det kommer an på, sa jeg med hul stemme. –Kan man fotografere spøkelser?

*

Jeg besvimte ikke, men jeg må ha sett dåneferdig ut. Wally skyndte seg bort og dyttet hodet mitt ned mellom knærne mine til jeg pustet normalt igjen. Han holdt meg i den stillingen i minst et kvarter.

–Det går bra, sa jeg til knærne mine. Stemmen min lød en tanke sterkere. Jeg prøvde igjen. –Det går bra, helt sant.

–Jeg tror deg ikke, sa han og så på meg med smale øyne. –Hvor mange fingre holder jeg opp?

–Jeg kommer til å holde opp en spesiell finger hvis du ikke lar meg sette meg opp, advarte jeg. Han slapp meg, og jeg rettet meg langsomt opp i sittende stilling. –Du må være bekymret, sa jeg. –Du skjente ikke på meg fordi jeg sa noe usømmelig.

–Jeg tror aldri jeg har sett deg så grønn i ansiktet, svarte han.

–Hvilken farge har jeg nå?

Han rynket pannen og myste. –Den minner om gulnet pergament. Ikke særlig kledelig, om jeg skal være ærlig. Hva var dette om spøkelser?

Jeg ga ham bildet. Wally stirret på det med åpen munn en stund før han ga meg det tilbake. –Hvor kom det fra?

Jeg trakk på skuldrene. –Det var ingen konvolutt. Det var bare stukket inn mellom brevene og avisutklippene.

–Det betyr ingenting, sa han bestemt. –Det må ha blitt tatt på en av ekspedisjonene hans før krigen. Du sa at Gabriel reiste rundt overalt før du giftet deg med ham.

–Snu det, sa jeg.

Han rynket pannen mens han leste det som var skrevet på baksiden høyt. –Damaskus, 1920. Hvorfor i all verden skulle Gabriel være i Damaskus?

Jeg svelget hardt. –Spørsmålet er vel egentlig hvorfor han var i Damaskus fem år etter at han døde?

Wally reiste seg og gikk bort til brettet med drikkevarer. Et øyeblikk senere ga han meg en whisky og skjenket i et glass til seg selv. –Glem teen. En stiv drink er det eneste som duger.

Jeg adlød og tok en stor slurk og ønsket den brennende følelsen velkommen.

–Hva i all verden skulle han gjøre i Damaskus? gjentok Wally. –Hadde han en eller annen forbindelse til den delen av verden?

Jeg nikket. –Han ble født der. Faren hans var en fremstående offiser som tjenestegjorde på konsulatet i Damaskus da Gabriel ble født. Han reiste tilbake for å delta på en utgravning der mens han studerte arkeologi, men det var bare ett semester. Jeg holdt inne. –Jeg tar ikke feil. Det er Gabriel. Det var en påstand, men han forsto det underliggende spørsmålet.

–Det ligner absolutt på de bildene jeg har sett av ham. Kanskje noen skrev på baksiden for å spøke med deg –en makaber spøk, i så fall. Men folk kan være hevnlystne, og Gabriel skaffet seg ganske mange fiender i løpet av sin levetid. En mann kan ikke være så kjekk og fremgangsrik og samtidig bli likt av alle. Merk deg mine ord, det er en ondskapsfull spøk og ingenting annet.

Jeg så nøyere på bildet. –Jeg tror ikke det. Se på linjene rundt øynene hans. Han hadde ingen rynker der. Og det er noe med kjeven hans, selv under det avskyelige skjegget. Den er mer bestemt, den er… Jeg bøyde meg frem og anstrengte øynene. –Den er besluttsom…, sa jeg nølende. –Jeg har alltid lurt på…

–Lurt på hva?

–Om han faktisk var om bord på Lusitania. Jeg vet at det høres idiotisk ut. Han var oppført på passasjerlisten. Folk så ham på skipet etter at det hadde lagt fra kai. Og de fant aldri liket av ham. Selvfølgelig trodde jeg det da de sa at han hadde druknet. Jeg tror iallfall at jeg trodde på det.

–Men, kjære deg, hvorfor skulle han ikke være om bord på skipet?

–Jeg vet ikke. Jeg tenker stadig tilbake til den siste gangen jeg så ham, da han forlot meg på det dampskipet i Shanghai. Hele ekspedisjonen til Kina hadde vært en katastrofe. Jeg sa stadig til meg selv at det ville bli bedre, men det ble aldri det. Jeg holdt inne. Wally kjente hele historien. Han hadde fått den servert en kveld da jeg hadde drukket for mye gin og fått for lite søvn. Jeg fortalte ham alt –hvordan Gabriel og jeg møttes i et nyttårsselskap holdt av min venninne Delilah, og hvordan vi rømte og giftet oss den samme kvelden. Jeg beskrev den romantiske reisen opp til Skottland og den raske vielsen. Det var vårt eget eventyr.

Men Gabriel og jeg levde ikke lykkelig alle våre dager. Han begynte å forandre seg kort tid etter bryllupet. Det var mystiske telefoner og gåtefulle blikk, og vi begynte å krangle allerede før vi dro av gårde på hans ekspedisjon til Kina. Jeg hadde sett for meg at reisen skulle være en slags forsinket bryllupsreise, en mulighet til å glatte ut de små humpene i ekteskapsveien. Men det var i Kina alt raste sammen. Den flotte, temperamentsfulle mannen jeg hadde giftet meg med, hadde blitt en fremmed nesten over natten. Han trakk seg tilbake bak en fasade av kjølig distanse og holdt seg unna meg. Han unngikk sengen min og selskapet mitt, og han knuste hjertet mitt på tusen forskjellige måter, men det verste var den høflige likegyldigheten. Mannen som hadde tatt meg med storm, var en helt annen enn den reserverte fremmede jeg forlot Kina med, en mann som hadde yppet til en heftig krangel med meg, for så rolig og høflig gå med på å la meg skille meg fra ham. Vi hadde reist fra Shanghai med hvert vårt skip.

–Det var som om jeg aldri ble kjent med ham, sa jeg til Wally mens jeg stirret på bildet. –Han bare fulgte meg til skipet, like høflig som om jeg var en bekjent og løftet på hatten til farvel. Jeg gjorde en pause og svelget hardt. –Det er absurd, men jeg hatet å tro at det var det siste minnet jeg ville få av ham.

–Du skulle skille deg fra ham, påpekte Wally.

–Ja, men det var så ulikt ham. Det var iallfall ulikt den mannen jeg trodde jeg giftet meg med. Det øyeblikket da jeg sto på dekket og så ham gå, var helt forferdelig. Det var som å ta farvel med en fremmed.

–Nå tror jeg ikke at de fleste skilsmisser er spesielt hyggelige, sa han saklig. –Det er tross alt ingen som liker å bli kastet vekk som restene av gårsdagens middag.

–Nei, det har du vel rett i.

–Og var det ikke du som ba om skilsmisse?

–Jo, men –å, bare glem det! Jeg har kastet bort altfor mange år på å tenke på ham. Nå glemmer vi dette og fortsetter reisen. Gi meg kartboken, er du snill. Jeg vil stake ut kursen over Det kaspiske hav.

Jeg reiste meg brått og kastet bildet inn i peisen med en heftig bevegelse, men snappet det til meg igjen nesten like raskt. De svidde kantene sved mot fingrene. Jeg bannet lavt. Jeg fikk meg ikke til å ødelegge bildet, og jeg ville ikke gruble for mye over hva det kunne bety. Jeg gikk bort til papirkurven og slapp bildet nedi den. –Pokker ta ham.

Wally reiste seg rolig og hentet det. Han la det i hånden min og bøyde fingrene mine varsomt rundt det.

–Hvorfor gjorde du det? spurte jeg.

–Fordi det er på tide at du slutter å rømme, Evie. For deg er Gabriel Starke fortid og nåtid og på en eller annen måte kanskje fremtiden din også. Du kommer aldri til å bli fri fra ham hvis du ikke drar og finner ut av det.

–Drar?

Han sukket. –Nå tærer du på tålmodigheten min. Til Damaskus. Du må reise til Damaskus og finne ham hvis han er der.

Jeg stirret storøyd på ham. –Men hvorfor? Hva skulle det være godt for?

–Det er opp til deg, vennen min. Gi ham en ørefik, forbann ham, kyss ham eller drep ham. Jeg bryr meg ikke om hva du gjør. Men du kan aldri begrave dine døde så lenge det finnes en sjanse for at han fremdeles lever i beste velgående et eller annet sted i verden.

Jeg så på bildet igjen. Kantene var brent, men bildet var tydelig. Gabriels uttrykk var like udefinerbart som jeg husket det. –Nei, sa jeg til slutt. –Å, det er fristende, jeg innrømmer det. Men vi må avslutte denne reisen.

Jeg ventet på at Wally skulle motsi meg, men det gjorde han ikke. Det var på tide å snakke om noe annet.

Jeg nikket mot hans egne brev. –Hva hadde faren din å si til godt, da? spurte jeg.

Han satte seg og la det ene benet over det andre og stirret opp i taket. –Det han pleier å si. Jeg må gifte meg. Jeg må få sønner.

–Det samme gamle refrenget, sa jeg lett.

Han smilte langsomt. –Ja, men melodien er ny. Han truer med å ta fra meg den månedlige inntekten.

Han ga meg brevet, og jeg skumleste det.

…kaster bort livet ditt… udugelig… en skam for familienavnet… ikke mye tid… doktoren ikke optimistisk. 

Jeg ga det tilbake til ham.

–Det var leit å høre, Wally. Hva har du tenkt å gjøre?

Han trakk på skuldrene. –Hva kan jeg gjøre? Jeg må dra hjem til Mistledown. Jeg kan få ham til å betale til vi kommer til Egypt, men da blir det ingen flere eventyr for meg, er jeg redd.

Jeg sank ned på gulvet og hvilte hodet mot kneet hans. Han strøk meg åndsfraværende over de korte krøllene. –Jeg burde ta ham på ordet og gifte meg med deg, sa han etter en stund.

–Det er brennevinet som snakker. Jeg snudde hodet og så opp på ham. –Har du aldri hatt lyst til å fortelle ham sannheten?

Smilet hans var trist og fjernt. –Skulle jeg fortelle den mektige viscount Walters at hans eneste sønn og arving er homofil? Ha litt hjertelag, kjære deg. Han står allerede med det ene benet i graven. Det ville ta knekken på ham.

–Ja, du har vel rett i det.

Han nippet tankefullt til drinken sin. –Men vi kan gifte oss. Jeg blir respektabel, og du får en tittel som du kan bruke til å hovere over alle de smålige menneskene som ikke har noe bedre fore enn å sladre om deg.

Jeg stakk hånden inn i hans. –Å hovere er ikke en god nok grunn til å gifte seg.

–Jeg kunne ha gitt familien en etterlengtet arving hvis jeg var gift med deg, sa han tankefullt.

–Men har du lyst til det?

Han bøyde seg frem og kysset meg på kinnet. –Nei. Selv ikke med deg, og jeg forguder deg. Jeg får bare reise tilbake til Mistledown og gjøre det beste ut av det. Jeg skal fylle min rolle som godseier, og når min tid er omme, vil alt bli overtatt av en evneveik fetter i Irland.

–Er han virkelig evneveik?

–Vel, han er irsk, så det er vanskelig å si, sa han og blunket ertende. Jeg dasket ham på benet.

–Ikke vær så slem. Jeg tok opp bildet. –Jeg skjønner at du synes jeg er dum som ikke vil reise til Damaskus.

–Ja, det synes jeg.

–Men hvorfor?

Wally bøyde seg frem igjen og la kinnet inntil mitt. –Fordi et eller annet sted inne i det veldig store og veldig varme hjertet ditt, håper du at alt var en fryktelig misforståelse og at han fremdeles lever.

Jeg rykket tilbake som om han hadde slått meg. –Håper! For en merkelig ting å si.

–Men det er sant, Evie. Alle andre ser det tapre ansiktet. Alle andre ser det strålende smilet og den modige kvinnen som flyr sitt lille fly og vinker til kameraene og selger støvler og ansiktskrem. Men jeg ser alt det andre. Jeg ser skyggene under øynene dine når du har sittet oppe halve natten og tenkt på ham. Jeg ser det jagede uttrykket i øynene dine hver gang navnet hans blir nevnt. Og jeg ser at et eller annet sted bak den sofistikerte, glamorøse fasaden til kunstflygeren som reiser jorden rundt, finnes den sønderknuste jenta hvis ektemann gjennomskuet bløffen hennes og lot henne sitte igjen på et skip, når hun innerst inne ønsket at han ville komme krypende tilbake.

Jeg blunket tilbake tårene. Halsen var stram og varm. –Pokker ta deg.

–Folk forbanner meg stadig vekk, sa han med et sukk. –Og det er alltid fordi jeg har rett.

Jeg så på bildet igjen. –Tror du virkelig at han er der?

Han trakk på skuldrene. –Det har jeg ingen anelse om. Poenget er at det egentlig ikke spiller noen rolle, jenta mi. Det som er viktig, er at du finner noen svar en gang for alle. Du har tilbrakt de siste fem årene med å rømme fra alt, reist av gårde på den ene turen etter den andre for å slippe å tenke på hvordan du skal få betalt slakteren og bakeren.

–Du tar feil, bare så du vet det. Jeg foretok de reisene nettopp for å betale regningene.

–Nonsens. Du kunne ha lært deg maskinskriving og fått jobb på et kontor. Du kunne ha giftet deg igjen. Du kunne ha tatt imot den årlige summen Gabriel etterlot til deg. Det var en rekke andre måter du kunne ha tjent penger på, men du valgte det eneste som kunne holde deg på rømmen. Nå er det på tide å stoppe opp. Se spøkelsene dine i øynene. Driv dem ut en gang for alle. Tilgi dem, tilgi deg selv og sett i gang med å leve.

Jeg tenkte meg om en lang stund. –Og hva om Gabriel ikke er et spøkelse? Hva om han lever?

–Da må du finne ham og kreve svar. Du fortjener svar.

–Jeg gjør vel det, sa jeg langsomt. –Jeg kan kanskje få en av avisene til å sponse en tur dit før jeg fortsetter over Det kaspiske hav. Tante Doves mest populære bok var hennes memoarer om reisene i Levanten på åttitallet. Jeg kan si at vi vil følge de gamle sporene, møte gamle venner eller noe sånt. Jeg kan love dem kamelkaravaner og ørkennomader. Slikt liker de, vet du. Og jeg vet at hun ville elske å treffe sine gamle venner. Jeg kan si til henne at jeg vil ha en liten hvilepause før den strabasiøse turen over havet.

–Der ser du. Du ligger to skritt foran som vanlig og løser problemene. Du er allerede halvveis til Damaskus.

Jeg smilte. –Du har selvfølgelig rett. Jeg fortjener en avslutning. Hvis Gabriel er borte, bør jeg klare å legge ham bak meg en gang for alle. Og hvis han lever… Jeg nølte, og så smilte jeg bredt. –Hvis han lever, skal jeg la deg holde ham nede mens jeg gir ham juling.

–En utmerket idé. Jeg skulle gjerne ha gitt ham noen slag selv. Jeg har alltid hatet ham.

–Hvordan kan du hate ham, Wally? Du møtte ham aldri.

Han trakk på skuldrene. –Han hadde alt jeg noensinne har ønsket meg og forlot det på et skip i Shanghai. Jeg kunne drepe ham bare på grunn av det.

Jeg spratt opp og kysset ham på kinnet. –Du vil egentlig ikke ha meg, minnet jeg ham på. –Jeg er absolutt ikke din type.

–Men jeg skulle virkelig ønske at du var det.

